b"\n_START_ARTICLE_\nEurovision Song Contest 1998\n_START_SECTION_\nBakgrunn\n_START_PARAGRAPH_\nEtter seieren \xc3\xa5ret f\xc3\xb8r med \xc2\xabLove Shine a Light\xc2\xbb og Katrina and the Waves var Storbritannia vertskap for \xc3\xa5ttende gang. BBC arrangerte finalene i 1968, 1977 og 1982, og i tillegg hadde kringkasteren tatt p\xc3\xa5 seg arrang\xc3\xb8rjobben i 1960, 1963, 1972 og 1974._NEWLINE_BBC la konkurransen til Manchester, Storbritannias nest st\xc3\xb8rste by. Byen ligger i Nordvest-England og spilte en sentral rolle under den industrielle revolusjon p\xc3\xa5 1800-tallet. Finalen ble lagt til National Indoor Arena, en idretts- og konsertarena i sentrum av byen. Hovedsalen har plass til opptil 15\xc2\xa0800 publikummere, men under Eurovision Song Contest var det bare rundt 4000 publikummere i salen. _NEWLINE_Programledere var tv-personlighetene Ulrika Jonsson og Terry Wogan. Jonsson er f\xc3\xb8dt i Sverige, men flyttet til Storbritannia som tolv\xc3\xa5ring. Terry Wogan var en kjent britisk plateprater og programleder. Ikke minst var han kjent som BBCs Eurovision-kommentator, en rolle han hadde hatt siden 1971. Wogan kommenterte ogs\xc3\xa5 denne sendingen for BBC \xe2\x80\x93 til tross for at han var programleder. Wogan l\xc3\xb8p nemlig rett til kommentatorboksen etter \xc3\xa5pningen og kommenterte frem til og med avstemningen. Etter avstemningen var han tilbake p\xc3\xa5 scenen sammen med Jonsson.\n_START_SECTION_\nDeltakere\n_START_PARAGRAPH_\nEBU satte ogs\xc3\xa5 dette \xc3\xa5ret deltakerantallet til 25 land. Italia trakk seg fra konkurransen etter \xc3\xa5 gjort en midlertidig retur \xc3\xa5ret f\xc3\xb8r. Italia kom f\xc3\xb8rst tilbake i konkurransen igjen i 2011. Belgia, Finland, Israel, Romania og Slovakia var tilbake etter \xc3\xa5 ha m\xc3\xa5ttet st\xc3\xa5 over \xc3\xa5ret f\xc3\xb8r. I tillegg gjorde Nord-Makedonia sin debut i konkurransen. Landet gikk frem til 2019 under navnet Den tidligere jugoslaviske republikk Makedonia (engelsk: F.Y.R. Macedonia) i Eurovision-sammenheng, for \xc3\xa5 unng\xc3\xa5 forveksling med gresk Makedonia. Bosnia-Hercegovina, Danmark, Island, Russland og \xc3\x98sterrike m\xc3\xa5tte st\xc3\xa5 over, fordi de hadde lavest snittpoengsum i fem\xc3\xa5rsperioden 1993\xe2\x80\x931997._NEWLINE_Startrekkef\xc3\xb8lgen ble avgjort p\xc3\xa5 forh\xc3\xa5nd ved loddtrekning. Kroatia \xc3\xa5pnet showet, mens debutanten Nord-Makedonia avsluttet. Norge fikk startnummer 22.\n_START_SECTION_\nSendingen\n_START_PARAGRAPH_\nFinalen \xc3\xa5pnet med en kortfilm med bilder fra Birmingham, f\xc3\xb8r programleder Terry Wogan inntok scenen i National Indoor Arena og \xc3\xb8nsket seerne velkommen p\xc3\xa5 engelsk og fransk. Det ble ogs\xc3\xa5 vist opptak fra finalen i 1960, f\xc3\xb8rste gang BBC arrangerte konkurransen. Katie Boyle som var programleder i 1960, 1963, 1968 og 1974, var til stede i salen i Birmingham og ble hyllet av publikum. Fjor\xc3\xa5rsvert Carrie Crowley var ogs\xc3\xa5 til stede via satellitt, og Wogan takket henne og irske RT\xc3\x89 for innsatsen \xc3\xa5ret f\xc3\xb8r. Deretter kom med-programleder Ulrika Jonsson p\xc3\xa5 scenen og fortalte seerne at resultatet skulle avgj\xc3\xb8res via telefonavstemning. De s\xc3\xa5kalte postkortfilmene mellom hvert bidrag viste bilder fra ulike steder i Storbritannia, og deretter flagget til det respektive landet. _NEWLINE_Dette var siste \xc3\xa5ret at deltakerne m\xc3\xa5tte synge p\xc3\xa5 sitt eget spr\xc3\xa5k, for \xc3\xa5ret etter ble spr\xc3\xa5kkravet fjernet for godt. Det var ogs\xc3\xa5 siste \xc3\xa5ret med et levende orkester, siden 1999 har all musikk v\xc3\xa6rt ferdiginnspilt p\xc3\xa5 b\xc3\xa5nd. Landene kunne imidlertid bruke ferdiginnspilt musikk ogs\xc3\xa5 i 1998, noe flere av deltakerlandene valgte \xc3\xa5 gj\xc3\xb8re. De fleste landene brukte imidlertid levende musikk i salen, fremf\xc3\xb8rt av BBCs konsertorkester._NEWLINE_Blant deltakerne dette \xc3\xa5ret var det s\xc3\xa6rlig Tyskland og Israel som gjorde seg bemerket p\xc3\xa5 forh\xc3\xa5nd. Tyske Guildo Horn var en kjent komiker i Tyskland og sto for en minneverdig opptreden. Han hoppet fra scenen to ganger under sin fremf\xc3\xb8ring, ringte med kubjeller og hilste p\xc3\xa5 publikum f\xc3\xb8r han avsluttet med \xc3\xa5 hoppe opp p\xc3\xa5 et stillas h\xc3\xb8yt over scenen. Det tyske bidraget kom p\xc3\xa5 en syvendeplass._NEWLINE_Israel stilte med artisten Dana International og sangen \xc2\xabDiva\xc2\xbb. Hun hadde gjennomg\xc3\xa5tt en kj\xc3\xb8nnskorrigerende operasjon i 1993 og var den f\xc3\xb8rste transkj\xc3\xb8nnede artisten som deltok i konkurransen. Israels artistvalg fikk bred mediaomtale, men m\xc3\xb8tte ogs\xc3\xa5 kritikk og protester fra deler av Israels ortodokse milj\xc3\xb8. All medieomtalen gjorde Israel til favoritt, og etter en sv\xc3\xa6rt jevn avstemning vant Dana International en knapp seier \xe2\x80\x93 seks poeng foran Storbritannia og syv poeng foran Malta p\xc3\xa5 tredjeplass. Dette var Israels tredje seier i konkurransen, de to f\xc3\xb8rste kom i 1978 og 1979. Etter seieren erkl\xc3\xa6rte Dana International at hun ga seieren \xc2\xabtil alle verdens homser\xc2\xbb. Seieren var imidlertid omdiskutert, ogs\xc3\xa5 i Norge. I Israel pr\xc3\xb8vde ogs\xc3\xa5 ultraortodokse j\xc3\xb8der \xc3\xa5 forhindre at landet skulle arrangere finalen \xc3\xa5ret etter. _NEWLINE_Storbritannia stilte for f\xc3\xb8rste gang med en farget artist og fikk en andreplass med \xc2\xabWhere Are You?\xc2\xbb. Dette var landets 15. andreplass. _NEWLINE_Pausenummeret var et musikalsk potpurri som skulle vise Storbritannia som en moderne og multietnisk nasjon. Blant deltakerne var Lesley Garrett og fiolinisten Vanessa-Mae.\n_START_SECTION_\nNorges bidrag\n_START_PARAGRAPH_\nLars A. Fredriksen, kjent fra Oslo Gospel Choir, var Norges representant i Birmingham. Han fremf\xc3\xb8rte sangen \xc2\xabAlltid sommer\xc2\xbb som hadde vunnet en klar seier i den norske finalen i februar samme \xc3\xa5r. Under den norske finalen hadde den imidlertid engelsk tekst, \xc2\xabAll I Ever Wanted (Was You)\xc2\xbb. Bakgrunnen var at NRK \xc3\xb8nsket \xc3\xa5 modernisere konkurransen og \xc3\xa5 n\xc3\xa5 flere l\xc3\xa5tskrivere. Vinnersangen var komponert av David Eriksen, mens\xc2\xa0Per Kristian Ottestad skrev den engelske teksten. _NEWLINE_Utdypende artikkel: Melodi Grand Prix 1998_NEWLINE_I Eurovision Song Contest m\xc3\xa5tte fremdeles deltakerlandene synge p\xc3\xa5 sitt nasjonalspr\xc3\xa5k, og sangen ble derfor oversatt til norsk med tittelen \xc2\xabAlltid sommer\xc2\xbb. Den norske teksten var skrevet av Fredriksens s\xc3\xb8ster, Linda Andernach Johannesen. I den internasjonale finalen var Norge nummer 22 ut p\xc3\xa5 scenen, og med p\xc3\xa5 scenen var koristene Aina Andreassen, \xc3\x85shild Stensrud, Ole-Marius Johnson, H\xc3\xa5vard Gryting og Lars Aass. Geir Langslet dirigerte BBC-orkesteret under Norges fremf\xc3\xb8ring. Under pr\xc3\xb8vene hadde det v\xc3\xa6rt flere utfordringer for den norske delegasjonen. BBC hadde rotet bort et lydb\xc3\xa5nd med trommer som NRK hadde sendt p\xc3\xa5 forh\xc3\xa5nd. Lydb\xc3\xa5ndet skulle brukes sammen med orkesteret, men BBC-orkesteret trodde de ikke skulle spille under det norske bidraget. Misforst\xc3\xa5elsene gjorde at Norges f\xc3\xb8rste pr\xc3\xb8ve gikk sv\xc3\xa6rt d\xc3\xa5rlig, men utfordringene ble ryddet av veien utover finaleuken, og under finalen fungerte alt som det skulle for Norge. _NEWLINE_Jostein Pedersen kommenterte sendingen for NRK1, mens Stein Dag Jensen kommenterte p\xc3\xa5 NRK P1. Ragnhild S\xc3\xa6lthun Fj\xc3\xb8rtoft leste de norske stemmene via satellitt fra NRK Marienlyst i Oslo. I avstemningen kom Norge p\xc3\xa5 \xc3\xa5ttendeplass med 79 poeng, hvorav 12 kom fra svenske seere.\n_START_SECTION_\nAvstemningen\n_START_PARAGRAPH_\nHvert land ga 1\xe2\x80\x938, 10 og 12 poeng til sine ti favorittsanger via telefonavstemning. Dette var f\xc3\xb8rste gang telefonavstemning ble brukt i full skala til \xc3\xa5 avgj\xc3\xb8re resultatet, \xc3\xa5ret f\xc3\xb8r hadde fem land brukt telefonavstemning som en fors\xc3\xb8ksordning. Seerne fikk stemme i fem minutter f\xc3\xb8r linjene stengte, men hvert land hadde imidlertid en reservejury p\xc3\xa5 \xc3\xa5tte personer i tilfelle telefonnettet skulle bryte sammen. _NEWLINE_Fire av landene \xe2\x80\x93 Slovakia, Ungarn, Romania og Tyrkia \xe2\x80\x93 fikk dispensasjon til \xc3\xa5 bruke jury, ettersom landene ikke hadde god nok teknisk infrastruktur til \xc3\xa5 gjennomf\xc3\xb8re en omfattende telefonavstemning. Overdommer for avstemningen var Christine Marchal-Ortiz fra EBU.\n_START_SECTION_\nSkepsis mot telefonavstemning\n_START_PARAGRAPH_\nP\xc3\xa5 forh\xc3\xa5nd hadde flere land v\xc3\xa6rt skeptiske til \xc3\xa5 bruke telefonavstemning i stedet for de tradisjonelle juryene. Ogs\xc3\xa5 i Norge var det skepsis, s\xc3\xa6rlig p\xc3\xa5 grunn av at telenettet ikke kunne h\xc3\xa5ndtere alle samtalene. Under den norske finalen samme \xc3\xa5r pr\xc3\xb8vde 440 000 \xc3\xa5 stemme, men bare 63 000 kom gjennom. NRK valgte imidlertid \xc3\xa5 bruke telefonavstemning ogs\xc3\xa5 under den internasjonale finalen, og 14 327 norske stemmer ble registrert i l\xc3\xb8pet av de fem minuttene avstemningen varte. Av disse fikk Malta flest, med rundt 3000 stemmer. _NEWLINE_Et annet ankepunkt mot telefonavstemning var muligheten for at seerne i Europa ville stemme p\xc3\xa5 de samme landene \xe2\x80\x93 slik at mange lande ville ende opp med f\xc3\xa5 eller ingen poeng. Frykten skulle vise seg \xc3\xa5 v\xc3\xa6re ugrunnet, for avstemningen ble en av de mest spennende p\xc3\xa5 mange \xc3\xa5r.  _NEWLINE_Underveis vekslet en rekke land p\xc3\xa5 lede, og det var hele veien uklart hvem som ville vinne. Da ett land sto igjen \xc3\xa5 stemme, l\xc3\xa5 Malta og Israel likt. Malta fikk imidlertid ingen poeng, mens Israel fikk \xc3\xa5tte poeng og dermed vant. Dette var f\xc3\xb8rste gang p\xc3\xa5 fem \xc3\xa5r at vinneren ikke ble avgjort f\xc3\xb8r de aller siste poengene kom inn. _NEWLINE_Tyskland var favoritt hos de spanske seerne, men en feilregistrering gjorde at Tyskland ikke fikk noen poeng fra Spania under avstemningen. Feilen ble imidlertid rettet opp etter sendingen og f\xc3\xb8rte til at Tyskland hoppet opp \xc3\xa9n plassering og dyttet Norge ned fra syvende- til \xc3\xa5ttendeplass.\n_START_SECTION_\nHendelser\n_START_PARAGRAPH_\nUnder pr\xc3\xb8vene oppsto det uenigheter mellom BBC-produsentene og den greske delegasjonen. Hellas' komponist, J\xc3\xa1nnis Valvis, var misforn\xc3\xb8yd med at produsentene ikke viste bilder av artisten Dionus\xc3\xada Kar\xc3\xb3ki mens hun utf\xc3\xb8rte noen dansegrep med armene. Valvis leverte inn flere protester, men hovedprodusent Geoff Posner sto p\xc3\xa5 sitt. Under siste pr\xc3\xb8ve protesterte Valvis med \xc3\xa5 st\xc3\xa5 p\xc3\xa5 scenen, noe som fikk EBU og BBC til \xc3\xa5 nekte ham adgang til arenaen p\xc3\xa5 finaledagen. Den greske kringkasteren ERT truet med \xc3\xa5 trekke seg fra konkurransen, men ombestemte seg like f\xc3\xb8r den siste generalpr\xc3\xb8ven og deltok som planlagt. Bidraget fikk imidlertid bare 12 poeng \xe2\x80\x93 samtlige fra nabolandet Kypros. _NEWLINE_Under pr\xc3\xb8vene viste ogs\xc3\xa5 Tyrkias bidrag seg \xc3\xa5 vare elleve sekunder mer enn de p\xc3\xa5krevde tre minuttene. Produsentene ba den tyrkiske dirigenten om \xc3\xa5 spille sangen raskere, noe han mente var umulig p\xc3\xa5 grunn av sangens mange temposkifter. Under den tredje pr\xc3\xb8ven varte sangen i 3 minutter og 7 sekunder, noe som f\xc3\xb8rte til spekulasjoner om Tyrkia kunne bli diskvalifisert fra konkurransen. Under selve finalen klarte imidlertid dirigenten \xc3\xa5 f\xc3\xa5 spilt sangen p\xc3\xa5 2 minutter og 59 sekunder \xe2\x80\x93 akkurat nok til \xc3\xa5 holde Tyrkia inne i konkurransen._NEWLINE_Under avstemningen kom programleder Ulrika Jonsson med en ufrivillig morsom kommentar da hun skulle kalle opp Nederlands poengoppleser Conny Vandenbos. Da Vandenbos fortalte at hun selv hadde deltatt i konkurransen, svarte Jonsson: \xc2\xabA long time ago, was it?\xc2\xbb (var det lenge siden, eller?). Den tilsynelatende forn\xc3\xa6rmende kommentaren f\xc3\xb8rte til et latterbr\xc3\xb8l fra publikum."